CELEX: 32015D0015
Language: sk
Date: 2015-01-05 00:00:00
Title: Rozhodnutie Komisie (EÚ) 2015/15 z  5. januára 2015 o opatrení, ktoré prijalo Fínsko v súlade s článkom 7 smernice Rady 89/686/EHS a ktorým sa zakazuje uvádzanie chráničov hlavy „Ribcap“ na trh [oznámené pod číslom C(2014) 10114]

7.1.2015   
            
            
               SK
            
            
               Úradný vestník Európskej únie
            
            
               L 3/59
            
         ROZHODNUTIE KOMISIE (EÚ) 2015/15
   z 5. januára 2015
   o opatrení, ktoré prijalo Fínsko v súlade s článkom 7 smernice Rady 89/686/EHS a ktorým sa zakazuje uvádzanie chráničov hlavy „Ribcap“ na trh
   
      
         [oznámené pod číslom C(2014) 10114]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/686/EHS z 21. decembra 1989 o aproximácii právnych predpisov členských štátov, týkajúcich sa osobných ochranných prostriedkov (1), a najmä na jej článok 7,
   keďže:
   
               (1)
            
            
               V júni 2014 fínske orgány oznámili Komisii opatrenie týkajúce sa zákazu uvádzania chráničov hlavy vyrábaných spoločnosťou Ribcap AG, Berbegraben 4, CH-3110 Münsingen (Švajčiarsko) na trh. Výrobky s názvom Ribcap mali označenie CE podľa smernice 89/686/EHS o osobných ochranných prostriedkoch.
            
         
               (2)
            
            
               Výrobky sa predávajú ako chrániče hlavy OOP kategórie I na korčuľovanie, lyžovanie a iné aktivity.
            
         
               (3)
            
            
               Podľa článku 8 ods. 3 smernice 89/686/EHS sa typová skúška ES nevyžaduje v prípade, že OOP má jednoduchú konštrukciu (kategória I) a tam, kde jeho navrhovateľ predpokladá, že používateľ je schopný odhadnúť stupeň ochrany poskytovanej OOP pred minimálnym rizikom, ktorého účinky, ak sa stupňujú, používateľ dokáže dostatočne rýchlo a bezpečne rozpoznať.
            
         
               (4)
            
            
               Výrobok dováža a distribuuje spoločnosť Brandsense Oy/Classic Bike Finland, Mechelininkatu 15, FI-00100 Helsinki (Fínsko). Podľa webovej lokality spoločnosť dováža a predáva bicykle.
            
         
               (5)
            
            
               Webová stránka dovozcu obsahuje odkaz na brožúru Ribcap vypracovanú výrobcom a na certifikát Ribcap na základe testov výrobku, ktoré vykonala univerzita v Štrasburgu, z ktorých vyplýva, že chrániče Ribcap predchádzajú zraneniam hlavy. Slová „certifikovaná bezpečnosť“ sa uvádzajú na obale a v marketingových materiáloch. Slová „certifikovaná bezpečnosť“ môžu vzbudzovať dojem, že notifikovaný orgán podrobil výrobok typovej skúške ES, pričom univerzita v Štrasburgu nie je notifikovaným orgánom.
            
         
               (6)
            
            
               Podľa tvrdení v reklamnej brožúre chrániče Ribcap chránia hlavu pri náraze. Podľa brožúry môže spotrebiteľ nadobudnúť dojem, že výrobky sú vhodné na použitie ako ochrana hlavy pri rôznych športoch – napríklad sa uvádza: „Ribcap je moja pohodlná, ľahká a účinná ochrana hlavy pri športe.“ Hoci sa na obale výrobku nachádzajú slová „Nemá ochranný účinok ako prilba“, z tvrdení vyplýva zavádzajúci obraz o bezpečnostných vlastnostiach výrobku a spotrebiteľ môže mať dojem, že výrobky chránia pred nezanedbateľnými rizikami.
            
         
               (7)
            
            
               Podľa usmernení týkajúcich sa kategorizácie zahrnutých do príručky o uplatňovaní smernice 89/686/EHS patria všetky prilby vrátane športových prílb medzi OOP kategórie II, a preto sú predmetom typovej skúšky ES notifikovaným orgánom.
            
         
               (8)
            
            
               K výrobkom nie je priložený návod na použitie vo fínskom ani vo švédskom jazyku, ktoré sú vo Fínsku úradnými jazykmi.
            
         
               (9)
            
            
               Podľa názoru fínskych orgánov, keďže k výrobkom nie je priložený návod na použitie s opisom situácií, pre ktoré sú výrobky určené na použitie, ani obmedzenia používania výrobkov, výrobky môžu vyvolať falošný pocit bezpečnosti a zavádzať spotrebiteľa k domnienke, že tieto výrobky majú rovnaké ochranné vlastnosti ako prilby (OOP kategórie II).
            
         
               (10)
            
            
               Distribútor zaslal fínskym orgánom vyhlásenie o zhode vystavené výrobcom, takéto vyhlásenie však nie je v súlade so vzorom uvedeným v prílohe VI k smernici 89/686/EHS.
            
         
               (11)
            
            
               Komisia zaslala listy výrobcovi a distribútorovi vo Fínsku a vyzvala ich, aby oznámili svoje pripomienky k opatreniu, ktoré prijali fínske orgány. Výrobca vo svojej odpovedi potvrdil svoj názor, že Ribcap nie je prilbou, ale skôr vlneným klobúkom s chráničmi, ktorý by sa mal kategorizovať ako OOP kategórie I podľa smernice 89/686/EHS. Výrobca pripustil, že použitie slov „certifikovaná bezpečnosť“ je možno mätúce a nešťastne zvolené.
            
         
               (12)
            
            
               Výrobca k svojej odpovedi pripojil správu, ktorú vydali švajčiarske orgány. V správe sa uvádza list od švajčiarskych orgánov adresovaný spoločnosti Ribcap, v ktorom okrem iného požadujú, že „výrobok ďalej nemožno propagovať takým spôsobom, ktorým sa vytvára dojem, že chráni hlavu pre úrazom pri páde v prípade pohybu s použitím vybavenia (lyže, snoubord, bicykel, atď.)“. Na základe aktualizovaného opisu výrobku spolu s rozsiahlym varovaním sa povolilo spoločnosti Ribcap uvádzať výrobky na trh ako „klobúky so všitými chráničmi“, OOP kategórie I.
            
         
               (13)
            
            
               Ani opis výrobku, ani varovanie pre predaj výrobkov vo Fínsku sa nezdajú byť v súlade s požiadavkami potrebnými pre uvádzanie výrobkov na trh ako OOP kategórie I, keďže podľa opisu výrobkov sa vo Fínsku výrobky predávajú ako chrániče hlavy na korčuľovanie, lyžovanie a iné vonkajšie aktivity.
            
         
               (14)
            
            
               Vzhľadom na dostupnú dokumentáciu a pripomienky vyjadrené dotknutými stranami Komisia zastáva názor, že chrániče hlavy Ribcap nespĺňajú základné zdravotné a bezpečnostné požiadavky 1.1.2. Úrovne a triedy ochrany, 1.4. Informácie poskytované výrobcom a 3.1.1. Náraz spôsobený padajúcim alebo vymršteným objektom a kolízie častí tela s prekážkami,
            
         PRIJALA TOTO ROZHODNUTIE:
   Článok 1
   Opatrenie prijaté fínskymi orgánmi, ktorým sa zakazuje uvádzanie chráničov hlavy Ribcap vyrobených spoločnosťou Ribcap AG na trh, je odôvodnené.
   Článok 2
   Toto rozhodnutie je určené členským štátom.
   
      V Bruseli 5. januára 2015
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. ES L 399, 30.12.1989, s. 18.